Þingræður haldnar á Alþingi Íslendinga

Herra forseti. Ég mæli fyrir brtt. sem ég flyt á þskj. 454 og varðar það að bæta einu ári við gildistíma þessara heimildarlaga fyrir reynslusveitarfélög eða reynsluverkefni á vegum sveitarfélaga. Tilefni þessarar tillögu er að borist hafa um það óskir frá m.a. sveitarfélaginu Reykjavík og það sjónarmið hefur víðar komið fram hjá sveitarstjórnarmönnum, svo sem á fundi Samtaka sveitarfélaga á höfuðborgarsvæðinu og eins frá einstökum sveitarstjórnarmönnum víðar að af landinu, a.m.k. í eyru þess sem hér talar að óheppilegt sé að gildistími laganna um reynslusveitarfélög renni út nokkrum mánuðum fyrir næstu reglubundnar sveitarstjórnarkosningar en eins og gildistíma frv. er stillt af falla lögin úr gildi í lok ársins 2002. Það hafa sem sagt komið fram þau sjónarmið, herra forseti, að heppilegra væri að gildistíminn væri einu ári lengri þannig að hann næði fram yfir næstu reglulegar sveitarstjórnarkosningar og þó reyndar sjö mánuðum betur þannig að ekki skapaðist nein tímapressa af því að mögulega kæmi til að skorta lagaheimildir fyrir áframhaldandi reynsluverkefnum þegar líður að lokum gildistíma frv. eins og það er úr garði gert og þá fáeinum mánuðum fyrir í hönd farandi sveitarstjórnarkosningar. Rétt er að vekja athygli á því, herra forseti, að hér er um heimildarákvæði að ræða, hér er um heimildarlög í eðli sínu að ræða þannig að vandséð er að það geti komið að sök að leyfa lagaheimildinni að vera fyrir hendi og leyfa henni að lifa óháð því hvort á hana reynir eða á henni þurfi að halda eða ekki. Ég hvet hv. þm. til að hugleiða það hvort ekki sé rétt að verða við þessum vel rökstuddu óskum þeirra sveitarfélaga eða sveitarstjórnarmanna sem sett hafa fram beiðnir um að þarna verði aðeins meira svigrúm fyrir hendi og hef ég átt og á erfitt með að skilja, herra forseti, andstöðu ýmissa aðila fyrir því að gera þessa sjálfsögðu breytingu.

Herra forseti. Þetta frv. er samið og flutt í samráði við fyrirsvarsmenn Sambands ísl. sveitarfélaga. Þeir óskuðu eftir að þessi dagsetning yrði sett m.a. með tilliti til þess að vera kann að um þessi áramót yrðu málefni fatlaðra færð til sveitarfélaganna og þá væri skothent að hafa reynslusveitarfélagaverkefnið lifandi áfram. Ef svo yrði ekki er svo sem tækifæri til þess að framlengja þennan frest ef mönnum sýnist að ekki sé tímabært að flytja verkefnið þannig að ég leggst gegn þessari brtt. að svo komnu máli.

Herra forseti. Ég tel að hér sé ekki um frambærilega röksemdafærslu að ræða af hálfu hæstv. félmrh. Ég vek athygli á því að þetta er spurning um gildistíma heimildarlaganna en hér er ekki á ferðinni ákvörðun um það hversu lengi einstök reynsluverkefni kunna að standa. Það er annað mál óháð þessu. Og þó svo að málaflokkurinn málefni fatlaðra yrði að fullu og öllu fluttur yfir til sveitarfélaganna fyrir þessi tímamót, þá gætu reynsluverkefni á öðrum sviðum þess vegna lifað lengur, dæmi að taka á sviði skipulagsmála eða heilbrigðismála og þó svo jafnvel, herra forseti, að engin reynslusveitarfélagaverkefni féllu akkúrat saman við þessi tímamörk gætu heimildarlögin sem slík verið til staðar. Það eina sem verið var að fara fram á af hálfu þeirra sveitarstjórnarmanna sem báðu um rýmri fresti var að fyrir því yrði séð að sú staða kæmi ekki upp að lagaheimildina mundi bresta nokkrum mánuðum fyrir næstu reglubundnar sveitarstjórnarkosningar. Ég hef ekki enn, herra forseti, þrátt fyrir mikinn vilja að reyna að átta mig á því hvað veldur stirfninni í þessu máli, fundið nein haldbær rök gegn því að leyfa að þessi lagaheimild verði fyrir hendi og mig undrar þetta mál mjög, herra forseti, og hlýt að fara að álykta sem svo að hér liggi eins og stundum er sagt einhver fiskur undir steini.

Herra forseti. Ég mæli fyrir till. til þál. um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 21. desember 1999 eða síðar, ef nauðsyn krefur, til 1. febrúar 2000.`` Tillagan skýrir sig sjálf.

Þá er komið að lokum seinasta fundar Alþingis á þessu ári. Jólahátíðin er í nánd og gefst nú hv. alþm. og starfsfólki Alþingis tækifæri til að vera samvistum við sína nánustu um hátíðarnar og njóta með þeim friðsemdar jólanna eftir annasamar vikur. Ég færi alþingismönnum öllum svo og starfsfólki Alþingis bestu óskir um gleðilega og friðsæla jólahátíð og færi þeim bestu þakkir fyrir samstarfið á því ári sem senn er á enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Herra forseti. Ég vil fyrir hönd okkar alþingismanna þakka hæstv. forseta fyrir gott samstarf og ég ætla að leyfa mér að bæta í og þakka fyrir mjög gott samstarf við þingflokksformenn og aðra þingmenn á þessu haustþingi. Á þessu þingi hafa menn skipst á skoðunum og stundum tekist á, ekki síst nú undir lokin, enda stórmál og hitamál á ferðinni. Ég þakka forseta fyrir hlý orð í garð okkar þingmanna og vil fyrir okkar hönd óska forseta og fjölskyldu hans gleðilegra jóla og farsæls komandi árs. Þá vil ég sérstaklega þakka starfsfólki Alþingis fyrir dugnað og þolinmæði í okkar garð og óska því gleðilegra jóla. Ég bið hv. þingmenn að taka undir góðar óskir til starfsfólks Alþingis og hæstv. forseta og fjölskyldu hans með því að rísa úr sætum. --- 
            

Ég þakka hv. 13. þm. Reykv. hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og innilegustu jóla- og nýjársóskir til hv. þm. og alls starfsfólks Alþingis.

Forseti Íslands gjörir kunnugt: ,,Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 125. löggjafarþings, frá 21. desember 1999 eða síðar, ef nauðsyn krefur, til 1. febrúar árið 2000. Gjört í Reykjavík, 21. desember 1999. Ólafur Ragnar Grímsson. ------------------ Davíð Odsson. Forsetabréf um frestun á fundum Alþingis.`` Samkvæmt þessu umboði og með vísun til samþykkis Alþingis lýsi ég hér með yfir því að fundum Alþingis, 125. löggjafarþings, er frestað. Leyfi ég mér að óska hv. alþingismönnum og starfsmönnum þingsins, svo og landsmönnum öllum, gleðilegra jóla og farsæls nýárs.